
KUVENDI I KOMUNËS NË SUHAREKË

Më datën 29.09.2026
Kuvendi i Komunës në Suharekë, pas diskutimeve në mbledhjen e jashtëzakonshme të mbajtur me datë 29.09.2026, lëshon këtë:

DEKLARATË
“JO NË EMRIN TIM”


1. Kuvendi i Komunës së Suharekës, duke respektuar pavarësinë e sistemit gjyqësor, shpreh mospajtimin e tij të thellë me aktgjykimin dënues të shkallës së parë të Dhomave të Specializuara të Kosovës, të datës 16 shtator 2026, ndaj ish-krerëve të Ushtrisë Çlirimtare të Kosovës, Presidentit Hashim Thaçi, Jakup Krasniqit, Kadri Veselit dhe Rexhep Selimit.
2. Kuvendi i Komunës së Suharekës rithekson se lufta e Ushtrisë Çlirimtare të Kosovës ishte vazhdimësi e luftës për liri dhe çlirim, e lindur nga rrethanat e rënda të represionit, dhunës, vrasjeve dhe dëbimit të popullsisë shqiptare të Kosovës.
3. Kuvendi i Komunës së Suharekës konsideron se, për një dënim penal të këtij peshe, përgjegjësia personale e secilit të akuzuar duhet të provohet me prova të qarta, konkrete, bindëse dhe përtej çdo dyshimi të arsyeshëm.
4. Kuvendi i Komunës së Suharekës shpreh shqetësimin e tij dhe mbështet këtë deklaratë “JO NË EMRIN TIM”, jo në emër të qytetarëve të Suharekës, për dënimin e ish-krerëve të UÇK-së, nga gjykata e cila ka ngritur akuza të materializuara dhe të fabrikuara nga shteti i Serbisë, i cili ka kryer gjenocid mbi popullsinë shqiptare të Kosovës.
5. Kuvendi i Komunës së Suharekës vlerëson se vetëm Trupi Gjykues ka shpallur të akuzuarit të pafajshëm për akuzat për krime kundër njerëzimit, pasi është konstatuar se Prokuroria nuk kishte arritur të provonte përtej dyshimit të arsyeshëm ekzistencën e një sulmi të përhapur ose sistematik kundër popullatës civile. Po ashtu, pafajësia janë dhënë lidhur me një numër incidentesh të tjera të pretenduara.
6. Kuvendi konsideron se, kur pas një procesi shumëvjeçar mbeten paqartësi serioze mbi lidhjen konkrete të individit me veprën penale, këto paqartësi nuk mund të plotësohen me perceptime, dëshmi fallco apo me përgjegjësi të nxjerra vetëm nga hierarkia organizative.

